На основу члана 27е став 38. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13 и 142/14) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О ПОСТУПКУ ЗА ПРИБАВЉАЊЕ САГЛАСНОСТИ ЗА НОВО ЗАПОШЉАВАЊЕ И ДОДАТНО РАДНО АНГАЖОВАЊЕ КОД КОРИСНИКА ЈАВНИХ СРЕДСТАВА

Члан 1.

У Уредби о поступку за прибављање сагласности за ново запошљавање и додатно радно ангажовање код корисника јавних средстава („Службени гласник РС”, бр. 113/13, 21/14, 66/14 и 118/14), у члану 3. став 5. речи: „Министарство регионалног развоја и локалне самоуправе” замењују се речима: „Министарство државне управе и локалне самоуправе”.

Члан 2.

У члану 6. после става 2. додаје се нови став 3, који гласи:

„Збирни преглед примљених молби из става 2. овог члана доставља се Министарству финансија на Обрасцу ЗПМ - Збирни преглед молби, који чини саставни део ове уредбе. Овај образац доставља се у писаном и електронском облику.”

Досадашњи ст. 3-5. постају ст. 4-6.

Члан 3.

У члану 8. ст. 2. и 4. речи: „28. фебруара 2015. године” замењују се речима: „30. јуна 2015. године”.

Члан 4.

Корисници јавних средстава који су до дана ступања на снагу ове уредбе добили генералну сагласност Комисије из члана 8. став 2. Уредбе о поступку за прибављање сагласности за ново запошљавање и додатно радно ангажовање код корисника јавних средстава („Службени гласник РС”, бр. 113/13, 21/14, 66/14 и 118/14 - у даљем тексту: Уредба) дужни су да до 31. марта 2015. године, преко надлежног органа из члана 5. ст. 1. и 3. Уредбе, односно непосредно (члан 5. став 2. Уредбе) поднесу Комисији план усклађивања броја запослених на одређено време због повећаног обима посла, лица ангажованих по основу уговора о делу, уговора о привременим и повременим пословима, преко омладинске и студентске задруге и лица ангажованих по другим основама, тако да укупан број ових лица не буде већи од 10% од укупног броја запослених на неодређено време код тог корисника, почев од 1. јула 2015. године.

Надлежни орган из члана 5. ст. 1. и 3. Уредбе је дужан да Комисији достави образложено мишљење о плану усклађивања из става 1. овог члана за сваког корисника јавних средстава појединачно.”

Члан 5.

Образац ЗПМ - Збирни преглед молби одштампан је уз ову уредбу и чини њен саставни део.

Члан 6.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду,

В Л А Д А

ПРЕДСЕДНИК

Александар Вучић